32002D0232
L 078/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 февруари 2002 година
за изменение на Решение 2000/745/ЕO относно приемането на гаранции, предложени във връзка с антидъмпинговите и антисубсидийни производства относно вноса на полиетилен терефталат с произход, inter alia, от Индия
(нотифицирано под номер С(2002) 620)
(2002/232/ЕO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕO) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1), последно изменен с Регламент (ЕO) № 2238/2000 (2) („Основен антидъмпингов регламент“), и по-специално членове 8 и 9 от него,
като взе предвид Регламент (ЕO) № 2026/97 на Съвета от 6 октомври 1997 г. относно защита срещу субсидиран внос от държави, които не са членки на Европейската общност (3) („Основен антисубсидиен регламент“), и по-специално членове 13 и 15 от него,
след консултации с Консултативния комитет,
като има предвид, че:
А. ПРОЦЕДУРА
(1)
Съгласно Регламент (ЕO) № 2603/2000 (4) Съветът налага окончателно изравнително мито под формата на фиксирана сума в размер на 41,3 EUR на тон при внос на полиетилен терефталат с произход, inter alia, Индия, с изключение на няколко изрично упоменати индийски компании, чийто внос подлежи на обмитяване при намалени ставки. Вносът на полиетилен терефталат, извършван от компании, предложили гаранция, която е приета, се освобождава от такова мито по силата на член 2, параграф 1 от настоящия регламент.
(2)
Съгласно Регламент (ЕO) № 2604/2000 (5) Съветът налага окончателно антидъмпингово мито под формата на фиксирана сума в размер на 181,7 EUR на тон върху внос на полиетилен терефталат, с произход, inter alia, Индия, с изключение на вноса, извършван от изрично упоменати компании, който се обмитява съгласно различна митническа ставка. Вносът на полиетилен терефталат, извършван от компании, предложили гаранция, която е приета, се освобождава от такова мито по силата на член 2, параграф 1 от настоящия регламент.
(3)
На 29 ноември 2000 г. Комисията прие Решение 2000/745/ЕO (6), с което приема гаранциите, предложени от износителите, упоменати в член 1 на посоченото решение във връзка с процедурите, споменати по-горе и прекратява разследването, водено по отношение на тях.
(4)
На 26 юни 2001 г., посредством Регламент (ЕO) № 1240/2001 (7), Комисията оповести началото на проучване на „нов износител“ по Регламент (ЕO) № 2604/2000 на Съвета и наложи окончателно антидъмпингово мито върху внос на полиетилен терефталат, с произход, inter alia, Индия, като отменя митото по отношение на вноса на един изнасящ производител и налага режим на регистриране.
(5)
Окончателните резултати и заключения на разследването са изложени в Регламент (ЕO) № 496/2002 на Съвета (8) за изменение на Регламент (EO) 2604/2000 г.
Б. ГАРАНЦИЯ
(6)
След известието, с което Futura Polymers Ltd (наричана по-долу „компанията“) бе уведомена относно фактите и съображенията, въз основа на които възникна намерение за налагане на променено окончателно антидъмпингово мито върху вноса на компанията в Общността, компанията отправи предложение за гаранция в съответствие с член 8, параграф 1 от Основния антидъмпингов регламент. Съгласно тази гаранция, изнасящият производител се ангажира да не продава продукцията си под определени минимални цени на клиенти, които не са свързани с него лица.
(7)
Комисията счита, че гаранцията, предложена от страната, може да бъде приета, тъй като елиминира вредоносния ефект на дъмпинга. Наред с това, компанията пое ангажимент редовно да предоставя на Комисията подробни отчети, с което ще подпомогне ефективния мониторинг. Освен това, предвид оказаното сътрудничество от компанията по време на разследването, нейната структура и организация на продажбите, както и спецификата на продукта, Комисията счита, че рискът от неспазване на гаранцията е ограничен.
(8)
С цел подпомагане на Комисията при осъществяване на ефективен контрол върху спазване на гаранцията от страна на компанията, при подаване на искане за освобождаване за свободна търговия по силата на гаранцията пред съответните митнически власти, освобождаването от мито зависи от представяне на фактура. Фактурата се издава от компанията, чиято гаранция е приета и съдържа информацията, описана в приложението към Регламент (ЕO) № 2604/2000. При липса на фактура или когато фактурата не съответства на продукта, представен пред митническите власти, се заплаща съответното антидъмпингово мито.
(9)
В случай на предполагаемо или реално нарушение или оттегляне на гаранцията може да бъде наложено антидъмпингово мито съгласно член 8, параграфи 9 и 10 от Основния антидъмпингов регламент.
ПРИЕ НАСТОЯЩОТО РЕШЕНИЕ:
Член 1
Таблицата от член 1 на Решение 2000/745/ЕO се изменя като се добавя следното:
Компания
Държава
Допълнителен тарифен код
Futura Polymers Ltd
Индия
А184
Член 2
Решението влиза в сила в деня след публикуването му в Официален вестник на Европейските общности.
Настоящото решение е задължително в своята цялост и се прилага пряко във всички държави-членки
Съставено в Брюксел на 27 февруари 2002 година.